যৌন হয়রানি আগেও ছিল, এখনও আছে। কিন্তু ধরনগুলো পাল্টে যাচ্ছে। একেকসময় একেকভাবে মেয়েরা যৌন হয়রানির শিকার হয়ে আসছে। ছেলেদের বিকৃত মন ও রুচি যৌন হয়রানির মূল কারণ। পিতৃতান্ত্রিক সমাজব্যবস্থা যৌন হয়রানিকে আরও উস্কে দিচ্ছে, যার উদ্দেশ্য নারীকে অবদমন করা। এখন প্রযুক্তিগতভাবে নারী যৌন হয়রানির শিকার হচ্ছে বেশি। ইন্টারনেটের সহজলভ্যতা ও রাষ্ট্রীয় উদ্যোগের অভাবে পর্ণ ওয়েব সাইটগুলোতে সহজেই ঢুকতে পারছে সবাই। ফলে অধিকাংশ ছেলেরা মেয়েদের সম্মানের চোখে দেখতে পারে না। এভাবে সমাজে একটি ধারনা প্রতিষ্ঠিত হয়েছে যে, সহজেই মেয়েদের হেনস্তা করা ও পণ্য মনে করা যায়। যৌন হয়রানির আরেকটি কারণ হলো এদেশে সঠিকভাবে আইনের শাসন প্রতিষ্ঠিত হচ্ছে না। যৌন হয়রানির ক্ষেত্রে আইন অনেক দুর্বল। ফলে এই অপরাধগুলোকে ছোট করে দেখা হয়।